LIETUVOS RESPUBLIKOS VIDAUS REIKALŲ MINISTRO

Į S A K Y M A S

DĖL Lietuvos Respublikos vidaus reikalų ministro 2002 m. gruodžio 19 d. įsakymO Nr. 588 „Dėl Vairuotojo pažymėjimų išdavimo ir keitimo taisyklių patvirtinimo“ PAKEITIMO

2007 m. balandžio 25 d. Nr. 1V-150

Vilnius

1. P a k e i č i u Lietuvos Respublikos vidaus reikalų ministro 2002 m. gruodžio 19 d. įsakymą Nr. 588 „Dėl Vairuotojo pažymėjimų išdavimo ir keitimo taisyklių patvirtinimo“ (Žin., 2002, Nr. 125-5674; 2003, Nr. 115-5229; 2005, Nr. 80-2916; 2006, Nr. 14-501) ir išdėstau jį nauja redakcija:

„LIETUVOS RESPUBLIKOS

VIDAUS REIKALŲ MINISTRAS

ĮSAKYMAS

DĖL VAIRUOTOJO PAŽYMĖJIMŲ IŠDAVIMO taisyklių PATVIRTINIMO

Įgyvendindamas Lietuvos Respublikos Vyriausybės 2005 m. birželio 6 d. nutarimo Nr.  616 „Dėl įgaliojimų suteikimo Vidaus reikalų ministerijai“ (Žin., 2005, Nr. 72-2602) 1.2 punktą bei 1991 m. liepos 29 d. Tarybos direktyvą 91/439/EEB dėl vairuotojo pažymėjimų (OL 2004 m. specialusis leidimas, 7 skyrius, 1 tomas, p. 317) su pakeitimais, padarytais 1996 m. liepos 23 d. Tarybos direktyva 96/47/EB (OL 2004 m. specialusis leidimas, 7 skyrius, 2 tomas, p. 467) ir 2000 m. rugsėjo 14 d. Komisijos direktyva 2000/56/EB (OL 2004 m. specialusis leidimas, 7 skyrius, 5 tomas, p. 88), 2003 m. liepos 15 d. Europos Parlamento ir Tarybos direktyvą 2003/59/EB dėl tam tikrų kelių transporto priemonių kroviniams ir keleiviams vežti vairuotojų pradinės kvalifikacijos ir periodinio mokymo, iš dalies pakeičiančią Tarybos reglamentą (EEB) Nr. 3820/85 ir Tarybos direktyvą 91/439/EEB ir panaikinančią Tarybos direktyvą 76/914/EEB (OL 2004 m. specialusis leidimas, 7 skyrius, 7 tomas, p. 441), 2006 m. gruodžio 20 d. Europos Parlamento ir Tarybos direktyvą 2006/126/EB dėl vairuotojo pažymėjimų (OL 2006 L 403, p. 18):

T v i r t i n u Vairuotojo pažymėjimų išdavimo taisykles (pridedama).

2. N u s t a t a u, kad:

2.1. vairuotojo pažymėjimai pagal prašymus, priimtus iki 2007 m. balandžio 30 d., išduodami ir keičiami vadovaujantis Vairuotojo pažymėjimų išdavimo ir keitimo taisyklėmis, patvirtintomis Lietuvos Respublikos vidaus reikalų ministro 2002 m. gruodžio 19 d. įsakymu Nr. 588 (Žin., 2002, Nr.  125-5674) (toliau – Taisyklės);

2.2. duomenys apie vairuotojo pažymėjimus, išduotus pagal prašymus, priimtus iki 2007 m. balandžio 30 d., perkeliami į Lietuvos Respublikos kelių transporto priemonių vairuotojų registro duomenų bazę.

3. P a v e d u:

3.1. valstybės įmonei „Regitra“ sudaryti sąlygas policijos įstaigoms, vadovaujantis Taisyklėmis vykdančioms vairuotojo pažymėjimų išdavimą, pažymėti Lietuvos Respublikos kelių transporto priemonių vairuotojų registro duomenų bazėje apie įteiktus pareiškėjams vairuotojo pažymėjimus, išrašytus pagal prašymus, priimtus iki 2007 m. balandžio 30 d.;

3.2. Policijos departamentui prie Lietuvos Respublikos vidaus reikalų ministerijos parengti ir pateikti vidaus reikalų ministrui tvirtinti vairuotojo pažymėjimų grąžinimo asmenims, kuriems buvo atimta teisė vairuoti transporto priemones, tvarkos aprašą iki 2007 m. balandžio 30 d.

4. N u s t a t a u, kad šio įsakymo 1 punktas įsigalioja nuo 2007 m. gegužės 1 d.

Vidaus reikalų ministras 
Raimondas Šukys

______________

PATVIRTINTA

Lietuvos Respublikos vidaus reikalų ministro

2002 m. gruodžio 19 d. įsakymu Nr. 588

(Lietuvos Respublikos vidaus reikalų ministro

2007 m. balandžio 25 d. įsakymo Nr. 1V-150

redakcija)

Vairuotojo pažymėjimų išdavimo taisyklės
i. BENDROSIOS NUOSTATOS

1. Vairuotojo pažymėjimų išdavimo taisyklėse (toliau – taisyklės) nustatyta vairuotojo pažymėjimų išdavimo tvarka.

2. Taisyklėse vartojamos sąvokos:

Įgaliotasis darbuotojas – valstybės įmonės „Regitra“ (toliau – VĮ „Regitra“) darbuotojas, įgaliotas atlikti veiksmus, susijusius su vairuotojo pažymėjimų išdavimu.

Pareiškėjas – asmuo, kuris kreipiasi dėl vairuotojo pažymėjimo išdavimo.

Nuolat Lietuvos Respublikoje gyvenantis asmuo – asmuo, kuris paprastai gyvena Lietuvos Respublikoje bent 185 dienas kiekvienais kalendoriniais metais dėl asmeninių ir darbo ryšių arba, jeigu asmuo darbo ryšių neturi, tik dėl asmeninių ryšių, kurie artimai sieja asmenį su vieta, kurioje jis gyvena. Asmuo, kurį darbo ryšiai sieja su kita vieta negu jo asmeniniai ryšiai ir kuris dėl to gyvena pakaitomis skirtingose vietose, esančiose dviejose ar daugiau valstybių, laikomas nuolat Lietuvos Respublikoje gyvenančiu asmeniu, kai Lietuvos Respublikoje yra jo asmeninių ryšių vieta, tik tada, jei tas asmuo čia nuolat sugrįžta (ši sąlyga netaikytina, kai asmuo užsienio valstybėje gyvena, kad atliktų apibrėžtos trukmės užduotį). Nuolat Lietuvos Respublikoje gyvenančiu asmeniu taip pat laikomas studentas (užsienio valstybės pilietis ar asmuo be pilietybės), kuris studijuoja Lietuvos Respublikoje mažiausiai 6 mėnesius.

Vairuotojo pažymėjimas – dokumentas, kuriuo patvirtinama teisė vairuoti jame nurodytų kategorijų kelių transporto priemones.

Vairuotojo pažymėjimo išdavimas – VĮ „Regitra“ veiksmai, kurių rezultatas yra vairuotojo pažymėjimo išrašymas ir įteikimas pareiškėjui.

3. Vairuotojo pažymėjimai išduodami pareiškėjams:

3.1. nuolat gyvenantiems Lietuvos Respublikoje;

3.2. kurių sveikatos būklė yra tinkama vairuoti tam tikros kategorijos kelių transporto priemones (transporto priemonių kategorijos išvardytos taisyklių 1 priede);

3.3. ne jaunesniems, nei nustatyta Lietuvos Respublikos saugaus eismo automobilių keliais įstatymo (Žin., 2000, Nr. 92-2883) 13 straipsnyje;

3.4. išmanantiems teisės aktus, reglamentuojančius kelių eismą, ir išlaikiusiems žinių, įgūdžių ir elgsenos, reikalingos vairuoti tam tikros kategorijos kelių transporto priemonę, kvalifikacinius egzaminus Kelių transporto priemonių vairuotojų egzaminavimo sąlygų ir tvarkos aprašo, patvirtinto Lietuvos Respublikos vidaus reikalų ministro 2005 m. sausio 14 d. įsakymu Nr. 1V-11 (Žin., 2005, Nr. 9-292), nustatyta tvarka.

4. Asmuo gali turėti tik vieną galiojantį vairuotojo pažymėjimą.

5. Vairuotojo pažymėjimai išduodami VĮ „Regitra“ padaliniuose, kurių sąrašą nustato VĮ „Regitra“ generalinis direktorius.

6. Už vairuotojo pažymėjimo išdavimą iš pareiškėjo imamas atlyginimas, nustatytas vadovaujantis Ministerijų, Vyriausybės įstaigų ir apskričių viršininkų įsteigtų ir jiems priskirtų valstybės įmonių bei viešųjų įstaigų teikiamų monopolinio pobūdžio prekių ir paslaugų kainų bei tarifų nustatymo bendrąja tvarka, patvirtinta Lietuvos Respublikos Vyriausybės 2002 m. gegužės 28 d. nutarimu Nr. 756 (Žin., 2002, Nr. 54-2127).

II. VAIRUOTOJO PAŽYMĖJIMŲ IŠDAVIMAS

7. Pareiškėjas dėl vairuotojo pažymėjimo išdavimo į VĮ ,,Regitra“ padalinį kreipiasi asmeniškai nepriklausomai nuo savo gyvenamosios vietos, pateikdamas prašymą išduoti vairuotojo pažymėjimą (toliau – prašymas) (prašymo forma nustatyta taisyklių 3 priede).

8. Naujas vairuotojo pažymėjimas išduodamas, kai:

8.1. pasibaigė ankstesnio vairuotojo pažymėjimo galiojimo laikas;

8.2. ankstesnis vairuotojo pažymėjimas buvo prarastas (pamestas, pavogtas ir pan.);

8.3. vairuotojo pažymėjimas buvo sugadintas;

8.4. pasikeitė vairuotojo pažymėjime įrašomi duomenys;

8.5. pasikeitė vairuotojo sveikatos būklė, t. y. kai sveikatos būklė tampa netinkama vairuoti atitinkamos kategorijos kelių transporto priemones;

8.6. pareiškėjas pageidauja gauti vairuotojo pažymėjimą vairuoti kitos kategorijos kelių transporto priemones;

8.7. pareiškėjas pageidauja pasikeisti seno pavyzdžio vairuotojo pažymėjimą į naujo pavyzdžio;

8.8. pareiškėjas pageidauja gauti vairuotojo pažymėjimą vietoje išduoto kitoje valstybėje.

9. Pareiškėjas VĮ „Regitra“ padaliniui kartu su prašymu pateikia šiuos dokumentus:

9.1. galiojantį asmens tapatybę patvirtinantį dokumentą;

9.2. galiojančią sveikatos patikrinimo medicininę pažymą, kurioje patvirtinama, kad jo sveikatos būklė yra tinkama vairuoti atitinkamos (-ų) kategorijos (-ų) kelių transporto priemones, kuri išduodama pagal Vairuotojų sveikatos tikrinimo tvarką, patvirtintą Lietuvos Respublikos sveikatos apsaugos ministro 2000 m. gegužės 31 d. įsakymu Nr. 301 (Žin., 2000, Nr. 47-1365) (toliau – medicininė pažyma);

9.3. kai kreipiamasi dėl naujo vairuotojo pažymėjimo išdavimo – vairuotojo pažymėjimą (jei anksčiau buvo išduotas ir neprarastas), jo nustatyta tvarka patvirtintą vertimą į valstybinę kalbą, jei pateikiamas vairuotojo pažymėjimas išduotas ne Europos Sąjungai ar Europos ekonominei erdvei priklausančios valstybės (toliau – EEE valstybė); jei vairuotojo pažymėjimas nepateiktas, o duomenų apie jo išdavimą nėra Lietuvos Respublikos kelių transporto priemonių vairuotojų registre, VĮ „Regitra“ padaliniui gali būti pateikta vairuotojo kortelė ar kiti dokumentai, kuriais patvirtinamas vairuotojo pažymėjimo išdavimas;

9.4. dokumentą, kuriuo patvirtinamas studijų Lietuvos Respublikoje faktas, kai pareiškėjas yra Lietuvos Respublikoje studijuojantis užsienio valstybės pilietis ar asmuo be pilietybės;

9.5. kitus dokumentus, kuriais patvirtinami vairuotojo pažymėjime įrašomi duomenys ar jų pasikeitimas (pvz., pažymėjimą, kuriuo patvirtinama pradinė kvalifikacija arba kvalifikacijos tobulinimas, ir pan.);

9.6. dokumentą, kuriuo patvirtinama, kad sumokėtas atlyginimas už vairuotojo pažymėjimo išdavimą.

10. Pareiškėjo nuotrauka ir parašo pavyzdys formuojami skaitmeniniu būdu VĮ „Regitra“ padalinyje. Nuotrauka turi atitikti Nuotraukų asmens dokumentams reikalavimus, patvirtintus Lietuvos Respublikos vidaus reikalų ministro 2002 m. gruodžio 6 d. įsakymu Nr. 569 (Žin., 2002, Nr. 119-5362; 2006, Nr. 93-3657).

11. Pareiškėjui nepateikus taisyklių 9 punkte nurodytų dokumentų, prašymas nepriimamas.
12. Prašymą užpildo įgaliotasis darbuotojas ir patikrina:

12.1. pareiškėjo asmens tapatybę;

12.2. pareiškėjo asmens duomenis Lietuvos Respublikos gyventojų registre ar Užsieniečių registre;

12.3. Ieškomų asmenų, neatpažintų lavonų ir nežinomų bejėgių asmenų žinybiniame registre – ar pareiškėjas nėra ieškomas;

12.4. Kelių eismo taisyklių pažeidimų ir eismo įvykių registre – ar pareiškėjui nėra atimta teisė vairuoti transporto priemones ir ar nėra vairuotojo pažymėjimas sulaikytas policijos;

12.5. Lietuvos Respublikos kelių transporto priemonių vairuotojų registre – ar pareiškėjui buvo išduotas vairuotojo pažymėjimas;

12.6. Europos vairuotojų pažymėjimų informacinėje sistemoje – ar pareiškėjui Europos Bendrijos šalyse nėra išduotas vairuotojo pažymėjimas.

13. Taisyklių 12 punkte numatyto patikrinimo rezultatus įgaliotasis darbuotojas įrašo prašyme.

14. Jei vairuotojo pažymėjimas, vairuotojo kortelė ar kiti dokumentai, kuriais patvirtinamas vairuotojo pažymėjimo išdavimas, nepateikiami, o duomenų apie vairuotojo pažymėjimo išdavimą nėra Lietuvos Respublikos kelių transporto priemonių vairuotojų registre, VĮ „Regitra“ padalinys ne vėliau kaip per tris darbo dienas nuo prašymo gavimo dienos kreipiasi raštu dėl prarasto vairuotojo pažymėjimo į jį išdavusią policijos įstaigą, kurią nurodo pareiškėjas. Policijos įstaiga ne vėliau kaip per 20 darbo dienų nuo VĮ „Regitra“ padalinio paklausimo gavimo dienos pateikia VĮ ,,Regitra“ padaliniui turimą informaciją apie pareiškėjui išduotą vairuotojo pažymėjimą. Įvertinęs iš policijos įstaigos gautą informaciją, VĮ „Regitra“ padalinys ne vėliau kaip per tris darbo dienas nuo atsakymo iš policijos įstaigos gavimo dienos priima sprendimą išduoti ar atsisakyti išduoti vairuotojo pažymėjimą vadovaujantis Taisyklėmis. Apie sprendimą išduoti vairuotojo pažymėjimą pareiškėjas informuojamas raštu arba jam pageidaujant kitomis ryšio priemonėmis (telefonu, elektroniniu paštu ar kitaip), o apie sprendimą atsisakyti išduoti vairuotojo pažymėjimą bei jo motyvus – raštu.

15. Jei pareiškėjas atitinka reikalavimus, nurodytus taisyklių 3 punkte, pateikti visi reikalingi dokumentai vairuotojo pažymėjimui gauti, nurodyti taisyklių 9 punkte, pareiškėjui nėra atimta teisė vairuoti transporto priemones, vairuotojo pažymėjimas nėra sulaikytas policijos, įgaliotasis darbuotojas išspausdina prašymą ir pateikia pareiškėjui pasirašyti, grąžina pareiškėjui pateiktus dokumentus, priima sprendimą išduoti vairuotojo pažymėjimą ir žodžiu nurodo vairuotojo pažymėjimo išdavimo datą, prašymo numerį, VĮ „Regitra“ padalinį, kuriame pareiškėjas gali atsiimti vairuotojo pažymėjimą. Priešingu atveju įgaliotasis darbuotojas atsisako išduoti vairuotojo pažymėjimą ir praneša pareiškėjui motyvuotą atsisakymo priežastį raštu.

16. Vairuotojo pažymėjimas turi būti išduotas per dešimt dienų nuo prašymo pateikimo VĮ „Regitra“ dienos, išskyrus taisyklių 14 ir 25 punktuose nurodytus atvejus. Taisyklių 14 ir 25 punktuose nurodytu atveju vairuotojo pažymėjimas turi būti išduotas ne vėliau kaip per tris dienas nuo sprendimo išduoti vairuotojo pažymėjimą priėmimo dienos. Taisyklių 8.2 punkte numatytais atvejais naujas vairuotojo pažymėjimas išduodamas ne anksčiau kaip po trijų darbo dienų nuo prašymo gavimo dienos. Kai ankstesnis vairuotojo pažymėjimas buvo prarastas (pamestas, pavogtas ir pan.), pareiškėjui pageidaujant vairuotojo pažymėjimas gali būti išduotas trijų mėnesių laikotarpiui – jis atsiimamas kitą darbo dieną VĮ „Regitra“ Vilniaus filiale.

17. Vairuotojo pažymėjimas išduodamas dešimčiai metų. Praėjus šiame punkte nurodytam laikotarpiui, vairuotojo pažymėjimas laikomas negaliojančiu.

18. Pareiškėjas taisyklių 8.1 punkte nurodytu atveju prašymą pateikia likus ne mažiau kaip 10 dienų iki vairuotojo pažymėjimo galiojimo pabaigos.

19. Pareiškėjui teisės vairuoti transporto priemones atėmimo arba vairuotojo pažymėjimo sulaikymo įstatymų nustatyta tvarka, jo galiojimo laiko apribojimo arba jo atėmimo, vairuotojo pažymėjimo galiojimo sustabdymo kitoje Europos Sąjungos valstybėje narėje arba EEE valstybėje ar valstybėje, keičiančioje Lietuvos Respublikos vairuotojo pažymėjimus abipusio susitarimo sąlygomis ir kitais tarptautinių sutarčių ar Europos Sąjungos teisės aktų numatytais atvejais, laikotarpiu kitas vairuotojo pažymėjimas neišduodamas.

20. Jei vairuotojo pažymėjimas, kiti pateikti dokumentai turi taisymo ar klastojimo žymių, apie tai informuojama Lietuvos policija. Vairuotojo pažymėjimas gali būti išduotas tik po teisėsaugos institucijų atlikto patikrinimo.

21. Jei nustatoma, kad pareiškėjas yra ieškomas, įgaliotasis darbuotojas apie tai informuoja policijos komisariatą pagal VĮ „Regitra“ padalinio buvimo vietą.

22. Vairuotojo pažymėjimas, išduotas Europos Sąjungos valstybės narės, EEE valstybės ar valstybės, keičiančios Lietuvos Respublikos vairuotojo pažymėjimus abipusio susitarimo sąlygomis ir kitais tarptautinių sutarčių ar Europos Sąjungos teisės aktų numatytais atvejais, keičiamas į Lietuvos Respublikos vairuotojo pažymėjimą be kvalifikacinių egzaminų.

23. Asmens, kuris turi vairuotojo pažymėjimą, išduotą kitoje valstybėje, nei nurodyta Taisyklių 19 punkte (toliau – trečioji šalis), ir nuolat gyvena Lietuvos Respublikoje, vairuotojo pažymėjimas laikomas negaliojančiu ir keičiamas į atitinkamą Lietuvos Respublikos vairuotojo pažymėjimą, teisės aktų nustatyta tvarka išlaikius teorinį kvalifikacinį egzaminą.

24. Taisyklių 22 ir 23 punktuose nurodytais atvejais užsienyje išduoto vairuotojo pažymėjimo kopija saugoma VĮ „Regitra“ padalinio archyve, o vairuotojo pažymėjimas, nurodžius keitimo priežastis, grąžinamas jį išdavusiai užsienio valstybės institucijai ar įstaigai.

25. Jei užsienio valstybėje išduoto vairuotojo pažymėjimo galiojimo laikas pasibaigęs, jis nekeičiamas. Jei vairuotojo pažymėjimas galioja, tačiau jo autentiškumas kelia abejonių, įgaliotasis darbuotojas privalo paprašyti jį išdavusią instituciją ar įstaigą pateikti pažymą, patvirtinančią vairuotojo pažymėjimo autentiškumą. Išduoti vairuotojo pažymėjimą vietoje prarasto (pamesto, pavogto ar pan.) Europos Sąjungos valstybės narės ar EEE valstybės vairuotojo pažymėjimo galima tik remiantis informacija, gauta iš ankstesnį vairuotojo pažymėjimą išdavusios Europos Sąjungos valstybės ar EEE valstybės kompetentingos institucijos. Ši nuostata netaikoma trečiųjų šalių išduotiems vairuotojo pažymėjimams.

Gavęs informaciją apie pateikto vairuotojo pažymėjimo autentiškumą ar prarasto vairuotojo pažymėjimo išdavimą, įgaliotasis darbuotojas nedelsdamas priima sprendimą išduoti vairuotojo pažymėjimą ar atsisakyti jį išduoti. Apie sprendimą išduoti vairuotojo pažymėjimą pareiškėjas informuojamas raštu arba jam pageidaujant kitomis ryšio priemonėmis (telefonu, elektroniniu paštu ar kitaip), o apie sprendimą atsisakyti išduoti vairuotojo pažymėjimą bei jo motyvus – raštu per 3 darbo dienas nuo informacijos iš ankstesnį vairuotojo pažymėjimą išdavusios Europos Sąjungos valstybės ar EEE valstybės kompetentingos institucijos gavimo dienos.

26. Tarptautinis vairuotojo pažymėjimas nekeičiamas.

27. Asmenų, kurie turi Lietuvos Respublikos užsienio reikalų ministerijos Valstybinio ir diplomatinio protokolo departamento jiems išduotus galiojančius „A“ arba „B“ kategorijos akreditacijos pažymėjimus, turimi trečiosiose šalyse išduoti nacionaliniai vairuotojo pažymėjimai, jei juose nurodytas galiojimo laikas nepasibaigęs, galioja visą šių asmenų akreditacijos laiką.

28. Vairuotojo pažymėjime nurodomi šie duomenys:

28.1. pareiškėjo vardas (-ai);

28.2. pareiškėjo pavardė (-ės);

28.3. pareiškėjo asmens kodas;

28.4. pareiškėjo gimimo data;

28.5. pareiškėjo gimimo vieta;

28.6. pareiškėjo nuotrauka (skaitmeninio formato);

28.7. pareiškėjo parašo pavyzdys (skaitmeninio formato);

28.8. vairuotojo pažymėjimo numeris;

28.9. kelių transporto priemonių kategorija (-os) ir jos (jų) suteikimo data (pažymimos kategorijos tik tų kelių transporto priemonių, kurias pagal sveikatos būklę gali vairuoti pareiškėjas);

28.10. pareiškėjo kraujo grupė (pareiškėjui pageidaujant);

28.11. vairuotojo pažymėjimą išduodavusios institucijos pavadinimas („Regitra“);

28.12. Europos Bendrijos suderinti kodai (esant būtinybei) (2 priedas);

28.13. nacionaliniai apribojimų kodai (esant būtinybei) (2 priedas);

28.14. tuo atveju, kai keičiamas užsienio valstybės išduotas vairuotojo pažymėjimas Lietuvos Respublikos vairuotojo pažymėjimu, pastarajame įrašomi duomenys apie keitimą, atnaujinimą ar naujo vairuotojo pažymėjimo išdavimą.

29. Jei vairuotojo pažymėjime įrašyta informacija yra klaidinga dėl VĮ „Regitra“ kaltės, vietoj jo kitas vairuotojo pažymėjimas išduodamas nemokamai ne vėliau kaip per tris darbo dienas nuo išrašyto vairuotojo pažymėjimo netikslumų nustatymo dienos.

30. Naujas vairuotojo pažymėjimas išduodamas pareiškėjui grąžinus iki tol turėtą vairuotojo pažymėjimą. Jei vairuotojo pažymėjimas negrąžinamas, nes prarastas per laikotarpį nuo prašymo VĮ „Regitra“ pateikimo, naujas vairuotojo pažymėjimas įteikiamas ne anksčiau kaip po trijų darbo dienų nuo pranešimo apie praradimą dienos, per kurias atliekamas taisyklių 12.4 punkte numatytas patikrinimas.

31. Vairuotojo pažymėjimą gali atsiimti pareiškėjas, pateikdamas VĮ „Regitra“ padaliniui asmens tapatybę patvirtinantį dokumentą, o vairuotojo pažymėjimo keitimo atveju – ir ankstesnį vairuotojo pažymėjimą (jeigu jis nėra prarastas), arba pareiškėjo įgaliotas asmuo, kuris be pareiškėjo vairuotojo pažymėjimo (jeigu jis keičiamas ir nėra prarastas) papildomai pateikia įstatymų nustatyta tvarka patvirtintą įgaliojimą ir savo asmens tapatybę patvirtinantį dokumentą.

32. Prieš įteikdamas pareiškėjui ar jo įgaliotam asmeniui naują vairuotojo pažymėjimą, įgaliotasis darbuotojas atlieka taisyklių 12.4 punkte nurodytus patikrinimus. Jei pareiškėjui nėra atimta teisė vairuoti transporto priemones, vairuotojo pažymėjimas nėra sulaikytas policijos, įgaliotasis darbuotojas išspausdina vairuotojo pažymėjimo įteikimo pažymą (pažymos forma nustatyta taisyklių 4 priede) ir pateikia pareiškėjui (jo įgaliotam asmeniui) pasirašyti, o pateiktus dokumentus grąžina. Kitu atveju įgaliotasis darbuotojas atsisako išduoti vairuotojo pažymėjimą, pranešdamas pareiškėjui motyvuotą atsisakymo priežastį raštu.

33. Vairuotojo pažymėjimas laikomas galiojančiu nuo jo įteikimo momento.

iII. VAIRUOTOJO PAŽYMĖJIMŲ skelbimo negaliojančiais, NAIKINIMO IR SAUGOJiMO TVARKA

34. Vairuotojo pažymėjimai skelbiami negaliojančiais, pažymint Lietuvos Respublikos kelių transporto priemonių vairuotojų registre vairuotojo pažymėjimo būklę, šiais atvejais:

34.1. vietoje turėto išdavus naują vairuotojo pažymėjimą;

34.2. iš vairuotojo pažymėjimą išdavusios įstaigos neatsiėmus vairuotojo pažymėjimo per 1 metus nuo jo išrašymo datos;

34.3. pasibaigus vairuotojo pažymėjimo galiojimo terminui;

34.4. asmeniui, kuriam išduotas vairuotojo pažymėjimas, mirus;

34.5. asmeniui, kuriam išduotas vairuotojo pažymėjimas, susirgus ligomis, kuriomis sergant draudžiama vairuoti tam tikros kategorijos kelių transporto priemones;

34.6. paaiškėjus, kad teisė vairuoti kelių transporto priemonę buvo suteikta pateikus neteisingus asmens, jo sveikatos būklės duomenis ar kitokią neteisingą informaciją, lėmusią teisės vairuoti kelių transporto priemonę suteikimą;

34.7. neatsiėmus vairuotojo pažymėjimo iš policijos įstaigos praėjus 1 metams nuo teisės vairuoti atėmimo ar vairuotojo pažymėjimo sulaikymo termino pabaigos.

35. Vairuotojo pažymėjimai, paskelbti negaliojančiais ir grąžinti VĮ ,,Regitra“, sunaikinami VĮ „Regitra“ generalinio direktoriaus nustatyta tvarka.

36. Vairuotojo pažymėjimai, vietoj kurių išduoti nauji, kitose valstybėse išduotų vairuotojo pažymėjimų kopijos, prašymai, vairuotojo pažymėjimų įteikimo pažymos, medicininių pažymų kopijos, įgaliojimų kopijos ir kitų su vairuotojo pažymėjimų išdavimu susijusių dokumentų kopijos saugomos VĮ „Regitra“ padalinių archyvuose teisės aktų nustatytą laikotarpį.

IV. BAIGIAMOSIOS NUOSTATOS

37. Įgaliotųjų darbuotojų veiksmai gali būti skundžiami įstatymų nustatyta tvarka.

______________

Vairuotojo pažymėjimų išdavimo taisyklių

1 priedas

KELIŲ TRANSPORTO PRIEMONIŲ, KURIAS TEISĘ VAIRUOTI PATVIRTINA VAIRUOTOJO PAŽYMĖJIMAS, 

KATEGORIJOS

1. Transporto priemonės pagal techninius duomenis, tipus, paskirtį ir vairavimo ypatybes skirstomos į kategorijas – AM, A, A1, B, B1, BE, C, CE, C1, C1E, D, DE, D1, D1E, T:

1.1. AM – dviratė arba triratė transporto priemonė su varikliu, kurios darbinis tūris ne didesnis kaip 50 cm3 ir maksimalus konstrukcinis greitis ne didesnis kaip 45 km/h;

1.2. A – motociklus su šonine priekaba arba be jos;

1.3. A1 – lengvuosius motociklus, kurių variklio darbinis tūris didesnis kaip 50 cm3, bet ne didesnis kaip 125 cm3;
1.4. B – motorines transporto priemones (išskyrus A kategorijos), kurių leidžiamas maksimalus svoris ne didesnis kaip 3500 kg, turinčias ne daugiau kaip aštuonias sėdimas vietas be vairuotojo vietos; šios kategorijos transporto priemonės gali būti sujungtos su priekaba, kurios leidžiamas maksimalus svoris ne didesnis kaip 750 kg;

1.5. B1 – B kategorijos transporto priemones trimis ar keturiais ratais, kurių maksimalus konstrukcinis greitis didesnis kaip 45 km/h ir (arba) variklio darbinis tūris didesnis kaip 50 cm3; nepakrautos transporto priemonės svoris turi būti ne didesnis kaip 550 kg; į nepakrautų elektrinių transporto priemonių svorį neįskaičiuojamas akumuliatorių baterijų svoris;

1.6. BE – B kategorijos transporto priemonių vilkiko ir priekabos junginius, kurie nepriskiriami B kategorijai;

1.7. C – motorines transporto priemones, kurios nepriskiriamos D kategorijai ir jų leidžiamas maksimalus svoris didesnis kaip 3500 kg, šios kategorijos transporto priemonės gali būti sujungtos su priekaba, kurios leidžiamas maksimalus svoris ne didesnis kaip 750 kg;

1.8. CE – C kategorijos transporto priemonių vilkiko junginius su priekaba, kurios leidžiamas maksimalus svoris didesnis kaip 750 kg;

1.9. C1 – motorines transporto priemones, kurios nepriskiriamos D kategorijai ir kurių leidžiamas maksimalus svoris yra didesnis kaip 3500 kg, bet ne didesnis kaip 7500 kg; šios kategorijos transporto priemonės gali būti sujungtos su priekaba, kurios leidžiamas maksimalus svoris ne didesnis kaip 750 kg;

1.10. C1E – C1 kategorijos transporto priemonių vilkiko junginius su priekaba, kurios leidžiamas maksimalus svoris didesnis kaip 750 kg; šio junginio leidžiamas maksimalus svoris ne didesnis kaip 12 000 kg ir priekabos leidžiamas maksimalus svoris ne didesnis už nepakrauto vilkiko svorį;

1.11. D – motorines transporto priemones (išskyrus troleibusus), skirtas vežti keleiviams ir turinčias daugiau kaip aštuonias sėdimas vietas be vairuotojo vietos; šios kategorijos transporto priemonės gali būti sujungtos su priekaba, kurios leidžiamas maksimalus svoris ne didesnis kaip 750 kg;

1.12. DE – D kategorijos transporto priemonių vilkiko junginius su priekaba, kurios leidžiamas maksimalus svoris didesnis kaip 750 kg;

1.13. D1 – motorines transporto priemones, skirtas vežti keleiviams ir turinčias daugiau kaip aštuonias, bet ne daugiau kaip šešiolika sėdimų vietų be vairuotojo vietos; šios kategorijos transporto priemonės gali būti sujungtos su priekaba, kurios leidžiamas maksimalus svoris ne didesnis kaip 750 kg;

1.14. D1E – D1 kategorijos transporto priemonių vilkiko junginius su priekaba, kurios leidžiamas maksimalus svoris didesnis kaip 750 kg; šio junginio leidžiamas maksimalus svoris ne didesnis kaip 12 000 kg ir priekabos leidžiamas maksimalus svoris ne didesnis už nepakrauto vilkiko svorį ir ji nenaudojama žmonėms vežti;

1.15. T – troleibusus.

2. Vairuotojai, turintys teisę vairuoti:

2.1. bet kurios kategorijos kelių transporto priemones, turi teisę vairuoti AM kategorijos transporto priemones;

2.2. A, B, C ir D kategorijų transporto priemones, atitinkamai turi teisę vairuoti A1, B1, C1 ir D1 kategorijų transporto priemones;

2.3. CE kategorijos transporto priemonių junginius, turi teisę vairuoti C1E kategorijos transporto priemonių junginius ir, jei turi teisę vairuoti B kategorijos transporto priemones, BE kategorijos transporto priemonių junginius; taip pat jie turi teisę vairuoti D1E arba DE kategorijos transporto priemonių junginius, jei turi teisę vairuoti atitinkamai D1 arba D kategorijos transporto priemones ir ne mažesnę kaip vienerių metų šių kategorijų transporto priemonių vairavimo patirtį;

2.4. D1E kategorijos transporto priemones, turi teisę vairuoti BE kategorijos transporto priemonių junginius; taip pat jie turi teisę vairuoti C1E kategorijos transporto priemonių junginius, jei turi teisę vairuoti C1 kategorijos transporto priemones ir ne mažesnę kaip vienerių metų šios kategorijos transporto priemonių vairavimo patirtį;

2.5. DE kategorijos transporto priemones, turi teisę vairuoti D1E kategorijos transporto priemonių junginius ir, jei turi teisę vairuoti B kategorijos transporto priemones, BE kategorijos transporto priemonių junginius; taip pat jie turi teisę vairuoti C1E kategorijos transporto priemonių junginius, jei turi teisę vairuoti C1 kategorijos transporto priemones ir ne mažesnę kaip vienerių metų šios kategorijos transporto priemonių vairavimo patirtį.

3. Jei pareiškėjas pateikia vairuotojo pažymėjimą, išduotą iki 1990 m. kovo 11 d. buvusiose Tarybų Sąjungos respublikose, kuriame transporto priemonių, kurias leidžiama vairuoti, kategorijos nurodytos kitaip nei taisyklių 1 priede, naujame vairuotojo pažymėjime kategorijos žymimos taip:

3.1. A – pateikus motociklo vairuotojo pažymėjimą;

3.2. B1 – pateikus motorinio vežimėlio vairuotojo pažymėjimą;

3.3. B – pateikus vairuotojo mėgėjo pažymėjimą;

3.4. B ir C – pateikus vairuotojo profesionalo (trečios klasės) pažymėjimą;

3.5. B, C, D, BE, CE, DE – pateikus antros arba pirmos klasės vairuotojo pažymėjimą;

3.6. T – pateikus troleibuso vairuotojo pažymėjimą.

4. Keičiant vairuotojo pažymėjimą, patvirtinantį teisę vairuoti B kategorijos transporto priemones, su įrašu „be teisės dirbti samdomą darbą“, naujas vairuotojo pažymėjimas išduodamas be šio įrašo.

______________

Vairuotojo pažymėjimų

išdavimo taisyklių

2 priedas

VAIRUOTOJUI TAIKOMŲ APRIBOJIMŲ KODAI

I. MEDICININIAI APRIBOJIMAI

01. Regos korekcija ir (arba) apsauga.

01.01 – akiniai;

01.02 – kontaktinis lęšis (kontaktiniai lęšiai);

01.03 – apsauginiai akiniai;

01.04 – matiniai lęšiai;

01.05 – akių danga;

01.06 – akiniai arba kontaktiniai lęšiai.

02. Klausos arba susikalbėjimo pagalbinė priemonė.

02.01 – klausos pagalbinė priemonė vienai ausiai;

02.02 – klausos pagalbinė priemonė dviem ausims.

03. Galūnių protezavimas arba korekcija.

03.01 – viršutinės galūnės protezavimas arba korekcija;

03.02 – apatinės galūnės protezavimas arba korekcija.

05. Ribotas naudojimas (privalomas naudojimas pagal papildančius kodus, vairavimas su apribojimais dėl medicininių priežasčių).

05.01 – tik kelionėms dienos metu (pavyzdžiui: viena valanda po saulėtekio ir viena valanda iki saulėlydžio);

05.02 – tik kelionėms ... km. Spinduliu nuo pažymėjimo turėtojo gyvenamosios vietos arba tik mieste (rajone);

05.03 – važiavimas be keleivių;

05.04 – tik kelionėms, kurių metu greitis neviršija ... km/val.;

05.05 – važiavimas leidžiamas tik tuomet, kai kartu važiuoja vairuotojo pažymėjimo turėtojas;

05.06 – be priekabos;

05.07 – draudžiama važiuoti automagistralėmis;

05.08 – draudžiama vairuoti išgėrus alkoholio.

II. KELIŲ TRANSPORTO PRIEMONIŲ PRITAIKYMO APRIBOJIMAI

10. Modifikuota pavarų dėžė.

10.01 – rankinė pavarų dėžė;

10.02 – automatinė pavarų dėžė;

10.03 – elektra valdoma pavarų dėžė;

10.04 – pritaikyta pavarų perjungimo svirtis;

10.05 – be antrosios pavarų dėžės.

15. Modifikuota sankaba.

15.01 – pritaikytas sankabos pedalas;

15.02 – rankinė sankaba;

15.03 – automatinė sankaba;

15.04 – su pertvara iš priekio, atlenkiamas arba nuimamas sankabos pedalas.

20. Modifikuotos stabdymo sistemos.

20.01 – pritaikytas stabdžių pedalas;

20.02 – padidintas stabdžių pedalas;

20.03 – stabdžių pedalas, tinkamas naudoti kaire koja;

20.04 – kojos pėda valdomas stabdžių pedalas;

20.05 – pasviręs stabdžių pedalas;

20.06 – rankinis (pritaikytas) darbinis stabdys;

20.07 – sustiprinto darbinio stabdžio maksimalus panaudojimas;

20.08 – darbiniame stabdyje įmontuoto avarinio stabdžio maksimalus panaudojimas;

20.09 – pritaikytas stovėjimo stabdys;

20.10 – elektra valdomas stovėjimo stabdys;

20.11 – (pritaikytas) koja valdomas stovėjimo stabdys;

20.12 – su pertvara iš priekio, atlenkiamas arba nuimamas stabdžių pedalas;

20.13 – kojos keliu valdomas stabdys;

20.14 – elektra valdomas darbinis stabdys.

25. Modifikuotos akceleratoriaus sistemos.

25.01 – pritaikytas akceleratoriaus pedalas;

25.02 – kojos pėda valdomas akceleratoriaus pedalas;

25.03 – pasviręs akceleratoriaus pedalas;

25.04 – rankinis akceleratorius;

25.05 – akceleratorius prie kojos kelio;

25.06 – akceleratorius su stiprintuvu (elektroninis, pneumatinis ir pan.);

25.07 – akceleratoriaus pedalas iš kairės stabdžių pedalo pusės;

25.08 – akceleratoriaus pedalas iš kairės pusės;

25.09 – su pertvara iš priekio, atlenkiamas arba nuimamas akceleratoriaus pedalas.

30. Modifikuotos kombinuotos stabdymo ir akceleratoriaus sistemos.

30.01 – paraleliniai pedalai;

30.02 – tame pačiame (arba tame pačiame) aukštyje pedalai;

30.03 – akceleratorius ir stabdys su nuolydžiu;

30.04 – akceleratorius ir stabdys su nuolydžiu ir korekcija;

30.05 – atlenkiami arba nuimami akceleratoriaus ir stabdžių pedalai;

30.06 – pakeltos grindys;

30.07 – pertvara šalia stabdžių pedalo;

30.08 – pertvara korekcijai šalia stabdžių pedalo;

30.09 – pertvara priešais akceleratoriaus ir stabdžių pedalus;

30.10 – kulno arba kojos atrama;

30.11 – elektra valdomas akceleratorius ir stabdys.

35. Modifikuotas valdymo mechanizmų išdėstymas.

35.01 – valdymo įtaisai, valdomi be neigiamos įtakos transporto priemonės vairavimui ir valdymui;

35.02 – valdymo įtaisai, valdomi nepaleidžiant vairo ir kėbulo reikmenų (rankenos, pavarų perjungimo šakutės ir pan.);

35.03 – valdymo prietaisai, valdomi nepaleidžiant vairo ir kėbulo reikmenų (rankenos, pavarų perjungimo šakutės ir pan.) kairiąja ranka;

35.04 – valdymo prietaisai, valdomi nepaleidžiant vairo ir kėbulo reikmenų (rankenos, pavarų perjungimo šakutės ir pan.) dešiniąja ranka;

35.05 – valdymo prietaisai, valdomi nepaleidžiant vairo ir kėbulo reikmenų (rankenos, pavarų perjungimo šakutės ir pan.) bei bendrų akceleratoriaus ir stabdžių mechanizmų.

40. Modifikuotas vairo mechanizmas.

40.01 – standartinis vairo mechanizmas su vairo stiprintuvu;

40.02 – vairo mechanizmas su sustiprintu vairo stiprintuvu;

40.03 – vairo mechanizmas su atsargine sistema;

40.04 – prailginta vairo kolonėlė;

40.05 – pritaikytas vairas (didelis ir (arba) storesnis vairas, sumažinto diametro vairas ir pan.);

40.06 – pasviręs vairas;

40.07 – vertikalus vairas;

40.08 – horizontalus vairas;

40.09 – koja valdomas vairavimas;

40.10 – alternatyvus pritaikytas vairavimas (valdymo rankenos pagalba ir pan.);

40.11 – rankena ant vairo;

40.12 – rankinė korekcija ant vairo;

40.13 – su korekcine tenodeze.

42. Modifikuotas (-) galinio vaizdo veidrodis (-džiai).

42.01 – išorinis (kairės ar) dešinės pusės galinio vaizdo veidrodis;

42.02 – išorinis galinio vaizdo veidrodis, pritvirtintas ant sparno;

42.03 – papildomas vidinis galinio vaizdo veidrodis, leidžiantis matyti eismą;

42.04 – panoraminis vidinis galinio vaizdo veidrodis;

42.05 – galinio vaizdo veidrodis prastai matomam kelio ruožui;

42.06 – elektra valdomas (-i) išorinis veidrodis (-džiai);

43. Modifikuota vairuotojo sėdynė.

43.01 – vairuotojo sėdynė gerai matyti leidžiančiame aukštyje ir normaliame nuotolyje nuo vairo ir pedalo;

43.02 – vairuotojo sėdynė, pritaikyta prie kūno formos;

43.03 – vairuotojo sėdynė su šonine atrama, užtikrinančia sėdėjimo stabilumą;

43.04 – vairuotojo sėdynė su parankiu;

43.05 – slankiojančios vairuotojo sėdynės vietos prailginimas;

43.06 – saugos diržo pritaikymas;

43.07 – pakinktų tipo saugos diržas.

44. Motociklų modifikacijos (būtina naudoti papildomą kodą).

44.01 – vienas valdomas stabdys;

44.02 – (pritaikytas) ranka valdomas stabdys (galinio rato);

44.03 – (pritaikytas) koja valdomas stabdys (galinio rato);

44.04 – (pritaikyta) akceleratoriaus rankenėlė;

44.05 – (pritaikyta) rankinė pavarų dėžė ir rankinė sankaba;

44.06 – (pritaikytas) (-i) galinio vaizdo veidrodis (-džiai);

44.07 – (pritaikytos) komandos (posūkių rodikliai, stabdžių šviesos, ...);

44.08 – sėdynės aukštis, leidžiantis vairuotojui sėdimoje padėtyje nuleisti abi kojas ant kelio tuo pat metu;

45. – tik motociklas su priekaba;

50. – tik su konkrečiu transporto priemonės arba važiuoklės numeriu (transporto priemonės identifikavimo numeris, TPRN);

51. – tik su konkrečia transporto priemonės arba numerio lentele (transporto priemonės registraciniu numeriu, TPRN).

III. ADMINISTRACINIAI APRIBOJIMAI

70. – pažymėjimo Nr. išduoto pakaitas (trečiosios šalies atveju ES/JT skiriamasis ženklas; pavyzdžiui: 70.0123456789.NL);

71. – pažymėjimo Nr. dublikatas (trečiosios šalies atveju ES/JT skiriamasis ženklas; pavyzdžiui 71.987654321.HR);

72. – tik A kategorijos transporto priemonės, kurių maksimalus cilindro tūris – 125cm, o maksimali galia – 11 kW (A1);

73. – tik B kategorijos variklį turintys triračiai ar keturračiai (B1);

74. – tik C kategorijos transporto priemonės, kurių maksimali leistina masė neviršija 7 500 kg (C1);

75. – tik D kategorijos transporto priemonės, turinčios ne daugiau kaip 16 sėdimų vietų be vairuotojo vietos (D1);

76. – tik C kategorijos transporto priemonės, kurių maksimali leistina masė neviršija 7 500 kg (C1), o jų priekabos maksimali leistina masė viršija 750 kg, su sąlyga, kad taip sudarytų junginių maksimali leistina masė neviršytų 12 000 kg, o maksimali leistina priekabos masė neviršytų nepakrauto vilkiko masės (C1E);

77. – tik D kategorijos transporto priemonės su ne daugiau kaip 16 sėdimų vietų be vairuotojo vietos (D1), kurių priekabos maksimali leistina masė viršija 750 kg, su sąlyga, kad a) taip sudarytų junginių maksimali leistina masė neviršytų 12 000 kg, o maksimali leistina priekabos masė neviršytų nepakrauto vilkiko masės, ir kad b) priekaba nebūtų naudojama keleiviams vežti (D1E);

78. – tik transporto priemonės su automatine pavarų dėže (1991 m. liepos 29 d. Europos Bendrijų Tarybos Direktyvos 91/439/EEB dėl vairuotojo pažymėjimų (toliau – Direktyva) II priedo 8.1.1 punkto antroji pastraipa);

79. – tik transporto priemonės, atitinkančios skliausteliuose nurodytas specifikacijas, taikant Direktyvos 10 straipsnio 1 dalį;

90.01 – į kairę;

90.02 – į dešinę;

90.03 – kairė;

90.04 – dešinė;

90.05 – ranka;

90.06 – koja;

90.07 – naudojama.

95. – Vairuotojas turi pažymėjimą, patvirtinantį pradinę kvalifikaciją arba kvalifikacijos tobulinimą, atitinkantį 2003 m. liepos 15 d. Europos Parlamento ir Tarybos direktyvos 2003/59/EB dėl tam tikrų kelių transporto priemonių kroviniams ir keleiviams vežti vairuotojų pradinės kvalifikacijos ir periodinio mokymo, iš dalies keičiančios Tarybos reglamentą (EEB) Nr. 3820/85 ir Tarybos direktyvą 91/439/EEB bei panaikinančios Tarybos direktyvą 76/914/EEB, 3 straipsnyje nurodytą profesinės kompetencijos įsipareigojimą iki ... (pavyzdžiui, 95. 01.01.2012).

___________

